SA ‘hoef nie kant te kies nie’Skade aan ‘n gebou van die Karazin Kharkiv-universiteit in Kharkiv. (Foto: Sergey BOBOK / AFP) Die DA het Woensdag in ’n ledeverklaring in die parlement ’n beroep op Naledi Pandor, minister van internasionale betrekkinge, gedoen om die Suid-Afrikaanse regering se standpunt oor die Russiese inval in Oekraïne te verduidelik. Die party wil onder meer weet of die ANC Rusland sal veroordeel en hom by die res van die wêreld skaar om te vra dat Rusland hom aan Oekraïne onttrek, en om sanksies teen Rusland in te stel. Jaco Kleynhans, hoof van internasionale skakeling by die Solidariteit Beweging, sê egter dat Suid-Afrika nie hoef kant te kies nie. “Dit maak glad nie sin vir Suid-Afrika om op enige manier by die oorlog in Oekraïne betrokke te raak nie. Daar is soveel konfliksituasies regoor die wêreld en lande moet baie slim dink voordat hulle by enige konflik betrokke raak of hulself daaroor uitspreek.” Meer as 500 000 mense het reeds uit Oekraïne gevlug sedert Rusland dié land Donderdag ingeval het. Talle mense is dood en verskeie stede en dorpe verwoes. Die DA het vroeër reeds ŉ beroep op die ANC gedoen om sy Brics-lidmaatskap te gebruik om Rusland se inval in Oekraïne te veroordeel en onmiddellike onttrekking te versoek. Suid-Afrika is ’n lid van die Brics-groep van lande, wat uit Brasilië, Rusland, Indië, China en Suid-Afrika bestaan. Darren Bergman, die DA se woordvoerder vir internasionale handel, meen die ANC moet dié posisie en die nabyheid van pres. Wladimir Poetin gebruik om die stygende spanning wat minstens sedert 2014 broei, af te skaal. “Dit was ’n geskikte tyd vir die ANC om verlore ruimte in die internasionale arena terug te eis deur ’n paar positiewe winste uit ’n reeks klaterende blapse te maak,” het Bergman gesê. Volgens Bergman is dit nie nou die tyd om lojaal te wees teenoor “oorlogshonger bondgenote” nie. “Dit is die tyd om dit te doen wat regverdig en reg is.” Kleynhans meen egter dat dit beter is dat Suid-Afrika so ver as moontlik neutraal bly. “Suid-Afrika kan dit nie bekostig nie – nie ekonomies of militêr nie. “Suid-Afrika kan ook nie bekostig om van die partye te vervreem nie. Om byvoorbeeld Rusland se kant te kies sou beteken dat Suid-Afrika die Weste daardeur kan vervreem. Dit maak heeltemal sin dat Suid-Afrika oorlog veroordeel, maar grotendeels stilbly, aangaan met wat belangrik hier is en ŉ groot mate van neutraliteit behou.”